b'\n_START_ARTICLE_\nGat\xc4\x8dina\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 miestas pamin\xc4\x97tas 1499\xc2\xa0m. Nuo 1617\xc2\xa0m. priklaus\xc4\x97 \xc5\xa0vedijai, nuo 1703\xc2\xa0m. atiteko Rusijai. XVIII a. tre\xc4\x8diajame de\xc5\xa1imtmetyje tapo Rusijos imperatoriaus Petro I sesers Natalijos nuosavybe. 1783\xe2\x80\x931796\xc2\xa0m. b\xc5\xabsimojo imperatoriaus Pavelo I, o nuo 1828\xc2\xa0m. imperatoriaus Nikolajaus I ir jo \xc4\xafp\xc4\x97dini\xc5\xb3 rezidencija. 1796\xc2\xa0m. gavo miesto teises. 1853\xc2\xa0m. \xc4\xaf Gat\xc4\x8din\xc4\x85 nutiestas gele\xc5\xbeinkelis. 1881\xc2\xa0m. Gat\xc4\x8dinos gatv\xc4\x97s\xc2\xa0\xe2\x80\x93 pirm\xc4\x85 kart\xc4\x85 Rusijos imperijoje\xc2\xa0\xe2\x80\x93 buvo ap\xc5\xa1viestos elektros lempomis. 1910\xc2\xa0m. Gat\xc4\x8dinoje \xc4\xafrengtas pirmasis Rusijoje karinis aerodromas. 1923\xe2\x80\x931929\xc2\xa0m. miestas soviet\xc5\xb3 politiko L. Trockio garbei vadintas Trocku. Nuo 1929\xc2\xa0m. iki 1944\xc2\xa0m. pervadintas Krasnogvardeisku. Antrojo pasaulinio karo metu miestas buvo okupuotas Vokietijos kariuomen\xc4\x97s ir stipriai sugriautas, pokario metais atstatytas.\n_START_SECTION_\nArchitekt\xc5\xabra\n_START_PARAGRAPH_\n1766\xe2\x80\x931781\xc2\xa0m. mieste pagal ital\xc5\xb3 architekto A. Rinaldi projekt\xc4\x85 buvo pastatyti ankstyvojo klasicizmo Didieji Gat\xc4\x8dinos r\xc5\xabmai, sugriauti Antrojo pasaulinio karo metu ir v\xc4\x97liau atstatyti. R\xc5\xabmai ilgus metus buvo caro \xc5\xa1eimos poilsio vieta. R\xc5\xabmus supa XVIII a. pabaigoje \xc4\xafrengtas didelis 143 ha parkas. 1799\xc2\xa0m. Gat\xc4\x8dinoje pastatyti original\xc5\xabs Prioro r\xc5\xabmai. Konetablio aik\xc5\xa1t\xc4\x97 ir 32\xc2\xa0m auk\xc5\xa1\xc4\x8dio obeliskas, kelios XIX a. cerkv\xc4\x97s, liuteron\xc5\xb3 ba\xc5\xbeny\xc4\x8dia, Ingeburgo vartai.\n_START_SECTION_\nLietuviai\n_START_PARAGRAPH_\nPirmojo pasaulinio karo metais Gat\xc4\x8dinoje apsigyveno karo pab\xc4\x97g\xc4\x97li\xc5\xb3 i\xc5\xa1 Lietuvos, veik\xc4\x97 Lietuvi\xc5\xb3 draugijos nukent\xc4\x97jusiems d\xc4\x97l karo \xc5\xa1elpti skyrius. \xc5\xa0v\xc4\x8d. Mergel\xc4\x97s Marijos i\xc5\xa1 Karmelio kalno katalik\xc5\xb3 ba\xc5\xbeny\xc4\x8dioje sielovados darb\xc4\x85 dirbo lietuvi\xc5\xb3 kunigai Aleksandras Juodvalkis ir Vladas \xc4\x8cegis.'